กรมประชาสัมพันธ์  "สืบสานวัฒนธรรมไทยร่วมใจลอยกระทง" ลอยกระทง การ์ดไม่ตก พร้อมสอดแทรกไทยเป็นเจ้าภาพเอเปค ปี 2565
นายอนุชา นาคาศัย รัฐมนตรีประจำสำนักนายกรัฐมนตรี เป็นประธานพิธีเปิดงาน "สืบสานวัฒนธรรมไทย ร่วมใจลอยกระทง กรมประชาสัมพันธ์ ประจำปี 2564 " ณ กรมประชาสัมพันธ์ ซอยอารีย์สัมพันธ์ กรุงเทพฯ มีนายธีรภัทร ประยูรสิทธิ ปลัดสำนักนายกรัฐมนตรี คณะผู้บริหารกรมประชาสัมพันธ์ รวมถึงส่วนราชการอื่นๆ ร่วมเป็นเกียรติในพิธีและร่วมลอยกระทง พลโท สรรเสริญ แก้วกำเนิด อธิบดีกรมประชาสัมพันธ์ กล่าวรายงานว่า กรมประชาสัมพันธ์จัดงานลอยกระทงขึ้น เพื่อสืบสานและเผยแพร่วัฒธรรมประเพณีอันดีงามของไทย รณรงค์การอนุรักษ์สิ่งแวดล้อม ส่งเสริมการลดค่าครองชีพ สนับสนุนการกระจายรายได้และรองรับการเปิดประเทศ ภายใต้มาตรการสาธารณสุขอย่างเคร่งครัด นอกจากนี้ ยังสอดแทรกเรื่องการเป็นเจ้าภาพเอเปคปี 2565 ของไทยด้วยด้านรัฐมนตรีประจำสำนักนายกรัฐมนตรี กล่าวว่า การจัดงานลอยกระทงนี้ เป็นการจัดในรูปแบบชีวิตวิถีใหม่ ที่ส่งเสริมประเพณีอันดีงามควบคู่กับการปรับตัวเพื่อสู้กับวิกฤตโควิด-19 โดยถือเป็นตัวแทนหน่วยงานที่เผยแพร่วัฒนธรรมไทยสู่สายตาชาวโลก ซึ่งจะช่วยส่งเสริมให้เกิดการท่องเที่ยวและกระตุ้นเศรษฐกิจ สอดรับกับนโยบายเปิดประเทศของรัฐบาล ขณะเดียวกันการสอดแทรกเรื่องไทยเป็นเจ้าภาพเอเปคตลอดปี 2565 ก็ถือเป็นเรื่องดี ที่จะช่วยให้ประชาชนได้รับทราบว่าการประชุมระดับโลกในครั้งนี้ว่าก่อให้เกิดประโยชน์ต่อประเทศและประชาชนเป็นอย่างมาก เพราะส่งเสริมให้เกิดการค้า การลงทุนระหว่างประเทศมากขึ้น ทั้งนี้คาดหวังว่าในปลายปี 2565 ไทยจะมีโอกาสต้อนรับผู้นำจาก 21 เขตเศรษฐกิจที่จะมาร่วมการประชุมในไทย ซึ่งถือเป็นสิ่งสำคัญที่ประชาชนต้องมีส่วนร่วมเพื่อให้เกิดประโยชน์สูงสุดภายหลังเปิดงานเสร็จสิ้น รัฐมนตรีประจำสำนักนายกรัฐมนตรี นำคณะผู้บริหารและประชาชน ร่วมกันลอยกระทงเพื่อสืบสานประเพณีไทย ที่บริเวณสระน้ำของกรมประชาสัมพันธ์สำหรับบรรยากาศภายในงานเป็นไปอย่างคึกคัก ผู้เข้าร่วมงานแต่งชุดไทยและภายมีการออกร้านจำหน่ายสินค้าอุปโภค บริโภคจากหน่วยงานต่างๆ เช่น สินค้าธงฟ้าราคาประหยัด สินค้าพื้นบ้าน OTOP SMEs จำนวนกว่า 15 บูธ และการแสดงบนเวทีจากวงดนตรีกรมประชาสัมพันธ์ทั้งนี้การจัดงานภายใต้สถานการณ์โควิด-19 กรมประชาสัมพันธ์ได้ปฏิบัติตามมาตรการสาธารณสุขอย่างเคร่งครัดกำหนดให้ก่อนเข้างาน มีจุดคัดกรอง ตรวจวัดอุณหภูมิ บริการเจลแอลกอฮอล์ สแกนไทยชนะ ภายในงานสถานที่ไม่แออัด มีการเว้นระยะห่างอย่างเหมาะสม รวมทั้งผู้จัดงาน ผู้ค้าขายอาหารและนักแสดงต้องได้รับวัคซีนครบตามเกณฑ์ หรือมีผลตรวจ ATK ไม่พบเชื้ออย่างน้อย 72 ชั่วโมง